ประกาศคณะกรรมการพิจารณาการทุ่มตลาดและการอุดหนุน เรื่อง การตอบโต้การทุ่มตลาดสินค้าเหล็กแผ่นรีดเย็นเคลือบด้วยสังกะสีแบบจุ่มร้อนแล้วทาสีและเหล็กแผ่นรีดเย็นชุบหรือเคลือบด้วยโลหะเจือของอะลูมิเนียมและสังกะสีแบบจุ่มร้อนแล้วทาสี ที่มีแหล่งกำเนิดจากสาธารณรัฐประชาชนจีน สาธารณรัฐเกาหลี และไต้หวัน พ.ศ. 2555

ประกาศคณะกรรมการพิจารณาการทุ่มตลาดและการอุดหนุน

ประกาศคณะกรรมการพิจารณาการทุ่มตลาดและการอุดหนุน
เรื่อง
การตอบโต้การทุ่มตลาดสินค้าเหล็กแผ่นรีดเย็นเคลือบด้วยสังกะสีแบบจุ่มร้อนแล้วทาสีและ
เหล็กแผ่นรีดเย็นชุบหรือเคลือบด้วยโลหะเจือของอะลูมิเนียมและสังกะสีแบบจุ่มร้อนแล้วทาสี
ที่มีแหล่งกำเนิดจากสาธารณรัฐประชาชนจีน
สาธารณรัฐเกาหลี และไต้หวัน
พ.ศ. ๒๕๕๕

ตามที่คณะกรรมการพิจารณาการทุ่มตลาดและการอุดหนุนตามพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ
พ.ศ. ๒๕๔๒ ได้มีมติเมื่อวันที่ ๑ กรกฎาคม พ.ศ. ๒๕๕๔ ให้เปิดการไต่สวนการทุ่มตลาดสินค้าเหล็กแผ่นรีดเย็นเคลือบด้วยสังกะสีแบบจุ่มร้อนแล้วทาสีและเหล็กแผ่นรีดเย็นชุบหรือเคลือบด้วยโลหะเจือของอะลูมิเนียมและสังกะสีแบบจุ่มร้อนแล้วทาสี
ที่มีแหล่งกำเนิดจากสาธารณรัฐประชาชนจีน สาธารณรัฐเกาหลี และไต้หวัน
ตามคำขอของบริษัท บลูสโคป สตีล (ประเทศไทย) จำกัด กรมการค้าต่างประเทศจึงได้ออกประกาศกรมการค้าต่างประเทศ
เรื่อง
เปิดการไต่สวนการทุ่มตลาดสินค้าเหล็กแผ่นรีดเย็นเคลือบด้วยสังกะสีแบบจุ่มร้อนแล้วทาสีและเหล็กแผ่นรีดเย็นชุบหรือเคลือบด้วยโลหะเจือของอะลูมิเนียมและสังกะสีแบบจุ่มร้อนแล้วทาสี
ที่มีแหล่งกำเนิดจากสาธารณรัฐ ประชาชนจีน สาธารณรัฐเกาหลี และไต้หวัน พ.ศ. ๒๕๕๔
ลงวันที่ ๔ กรกฎาคม พ.ศ. ๒๕๕๔ นั้น

คณะกรรมการพิจารณาการทุ่มตลาดและการอุดหนุนภายใต้พระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ
พ.ศ. ๒๕๔๒ ได้มีคำวินิจฉัยเมื่อวันที่ ๗ สิงหาคม พ.ศ. ๒๕๕๕ ว่าพฤติการณ์มีเหตุอันควรเชื่อว่าในชั้นที่สุดอาจต้องมีการเรียกเก็บอากรตอบโต้การทุ่มตลาดตั้งแต่ก่อนวันใช้บังคับมาตรการชั่วคราวตอบโต้การทุ่มตลาด
สำหรับการนำเข้าสินค้าเหล็กแผ่นรีดเย็นเคลือบด้วยสังกะสีแบบจุ่มร้อนแล้วทาสีและเหล็กแผ่นรีดเย็นชุบหรือเคลือบด้วยโลหะเจือของอะลูมิเนียมและสังกะสีแบบจุ่มร้อนแล้วทาสี
ที่มีแหล่งกำเนิดจากสาธารณรัฐประชาชนจีน สาธารณรัฐเกาหลี และไต้หวัน คณะกรรมการพิจารณาการทุ่มตลาดและการอุดหนุนจึงเห็นสมควรให้เรียกหลักประกันอากรสำหรับการนำเข้าสินค้าดังกล่าวและเพื่อประโยชน์ต่ออุตสาหกรรมส่งออกจึงให้ยกเว้นการเรียกหลักประกันอากรสำหรับสินค้าดังกล่าวที่นำเข้ามาเพื่อการส่งออก
ภายใต้กฎหมายว่าด้วยการนิคมอุตสาหกรรมแห่งประเทศไทย
กฎหมายว่าด้วยการส่งเสริมการลงทุน และกฎหมายว่าด้วยศุลกากร

อาศัยอำนาจตามความในมาตรา ๓๑ และมาตรา ๗๓ (๑)
แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ.
๒๕๔๒ คณะกรรมการพิจารณาการทุ่มตลาดและการอุดหนุนออกประกาศไว้ ดังต่อไปนี้

ข้อ ๑  ประกาศนี้เรียกว่า ประกาศคณะกรรมการพิจารณาการทุ่มตลาดและการอุดหนุนเรื่อง
การตอบโต้การทุ่มตลาดสินค้าเหล็กแผ่นรีดเย็นเคลือบด้วยสังกะสีแบบจุ่มร้อนแล้วทาสีและเหล็กแผ่นรีดเย็นชุบหรือเคลือบด้วยโลหะเจือของอะลูมิเนียมและสังกะสีแบบจุ่มร้อนแล้วทาสี
ที่มีแหล่งกำเนิดจากสาธารณรัฐประชาชนจีน สาธารณรัฐเกาหลี และไต้หวัน พ.ศ. ๒๕๕๕

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปเป็นกำหนดเวลาไม่เกินเก้าสิบวัน

ข้อ ๓  ให้กรมศุลกากรเรียกหลักประกันอากรเป็นหนังสือค้ำประกันจากธนาคารพาณิชย์
ซึ่งดำเนินกิจการหรือมีสาขาดำเนินกิจการในประเทศไทย
สำหรับการนำเข้าสินค้าเหล็กแผ่นรีดเย็นเคลือบด้วยสังกะสีแบบจุ่มร้อนแล้วทาสีและเหล็กแผ่นรีดเย็นชุบหรือเคลือบด้วยโลหะเจือของอะลูมิเนียมและสังกะสีแบบจุ่มร้อนแล้วทาสี
ที่มีแหล่งกำเนิดจากสาธารณรัฐประชาชนจีน สาธารณรัฐเกาหลี
และไต้หวันภายใต้พิกัดอัตราศุลกากรประเภทย่อยที่กำหนดตามบัญชีท้ายประกาศนี้
ในอัตราดังต่อไปนี้
(๑) อัตราร้อยละ ๔๒.๘๘ ของราคา ซี ไอ เอฟ
สำหรับสินค้าที่มีแหล่งกำเนิดจากสาธารณรัฐประชาชนจีน
(๒) อัตราร้อยละ ๑๐.๒๕ ของราคา ซี ไอ เอฟ
สำหรับสินค้าที่มีแหล่งกำเนิดจากสาธารณรัฐเกาหลี
(๓) อัตราร้อยละ ๔๔.๗๗ ของราคา ซี ไอ เอฟ
สำหรับสินค้าที่มีแหล่งกำเนิดจากไต้หวัน

ข้อ ๔  ให้กรมศุลกากรยกเว้นการเรียกหลักประกันอากรจากการนำเข้าสินค้าเหล็กแผ่นรีดเย็นเคลือบด้วยสังกะสีแบบจุ่มร้อนแล้วทาสีและเหล็กแผ่นรีดเย็นชุบหรือเคลือบด้วยโลหะเจือของอะลูมิเนียมและสังกะสีแบบจุ่มร้อนแล้วทาสี
ที่มีแหล่งกำเนิดจากสาธารณรัฐประชาชนจีน สาธารณรัฐเกาหลี และไต้หวัน ภายใต้พิกัดอัตราศุลกากรประเภทย่อยที่กำหนดตามบัญชีท้ายประกาศนี้
สำหรับการนำเข้ามาในราชอาณาจักรเพื่อการส่งออกในกรณีดังต่อไปนี้
(๑)
ผู้ประกอบอุตสาหกรรมและผู้ประกอบการค้าเพื่อส่งออกที่นำสินค้าดังกล่าวเข้ามาในราชอาณาจักรและนำเข้าไปในเขตอุตสาหกรรมส่งออกเพื่อใช้ในการผลิตสินค้าหรือเพื่อการค้าเพื่อการส่งออกภายใต้กฎหมายว่าด้วยการนิคมอุตสาหกรรมแห่งประเทศไทย
(๒)
ผู้ได้รับการส่งเสริมตามกฎหมายว่าด้วยการส่งเสริมการลงทุนที่นำสินค้าดังกล่าวเข้ามาเพื่อการส่งออกภายใต้กฎหมายว่าด้วยการส่งเสริมการลงทุน
(๓) ผู้นำสินค้าดังกล่าวเข้ามาเพื่อการส่งออกภายใต้กฎหมายว่าด้วยศุลกากร
ทั้งนี้ ในการดำเนินการยกเว้นการเรียกหลักประกันอากร
ให้ปฏิบัติตามหลักเกณฑ์
วิธีการและเงื่อนไขในการยกเว้นอากรขาเข้าเพื่อการส่งออกตามกฎหมายดังกล่าวแล้วแต่กรณีโดยอนุโลม

ประกาศ
ณ วันที่ ๓๑ สิงหาคม พ.ศ. ๒๕๕๕
บุญทรง
 เตริยาภิรมย์
รัฐมนตรีว่าการกระทรวงพาณิชย์
ประธานคณะกรรมการพิจารณาการทุ่มตลาดและการอุดหนุน

[เอกสารแนบท้าย]

๑. บัญชีท้ายประกาศคณะกรรมการพิจารณาการทุ่มตลาดและการอุดหนุน เรื่อง
การตอบโต้การทุ่มตลาดสินค้าเหล็กแผ่นรีดเย็นเคลือบด้วยสังกะสีแบบจุ่มร้อนแล้วทาสีและเหล็กแผ่นรีดเย็นชุบหรือเคลือบด้วยโลหะเจือของอะลูมิเนียมและสังกะสีแบบจุ่มร้อนแล้วทาสีที่มีแหล่งกำเนิดจากสาธารณรัฐประชาชนจีน
สาธารณรัฐเกาหลี และไต้หวัน พ.ศ. ๒๕๕๕

(ดูข้อมูลจากภาพกฎหมาย)

ปริยานุช/ผู้จัดทำ
๑๒ กันยายน
๒๕๕๕

ณัฐพร/ผู้ตรวจ
๑๒ กันยายน
๒๕๕๕

[๑] ราชกิจจานุเบกษา
เล่ม ๑๒๙/ตอนพิเศษ ๑๓๘ ง/หน้า ๑๑๑/๗ กันยายน ๒๕๕๕